Komunikazzjoni tal-Kummissjoni - L-iżvilupp ta' Żona Komuni ta' l-Avjazzjoni ma' l-Iżrael /* KUMM/2007/0691 finali */





[pic] | KUMMISSJONI TAL-KOMUNITAJIET EWROPEJ | Brussel 9.11.2007 KUMM(2007) 691 finali KOMUNIKAZZJONI TAL-KUMMISSJONI L-iżvilupp ta' Żona Komuni ta' l-Avjazzjoni ma' l-Iżrael 1. DAħLA Fil-Komunikazzjoni tagħha "L-iżvilupp ta' l-aġenda għall-politika barranija tal-Komunità dwar l-avjazzjoni " [titlu mhux uffiċjali][1], il-Kumissjoni enfasizzat l-importanza li tinħoloq Żona Komuni ta' l-Avjazzjoni mal-ġirien ta' l-Ewropa fin-Nofsinhar u l-Lvant. Il-mira aħħarija għandha tkun li l-UE u s-sħab tagħha mal-fruntieri tan-Nofsinhar u tal-Lvant jinġiebu flimkien, bil-għan li jaqsmu l-istess regoli fi rbit ma' l-operazzjonijiet tas-suq. Il-Kunsill ta' l-Unjoni Ewropea fis-27 ta' Ġunju 2005 appoġġa din il-mira fid-dokument tiegħu "Konklużjonijiet dwar l-iżvilupp ta' l-aġenda għall-politika barranija tal-Komunità dwar l-avjazzjoni" [titlu mhux uffiċjali] li fih laqa' l-progress fl-iżvilupp ta' Żona Komuni ta' l-Avjazzjoni usa' sa l-2010, li tinkorpora l-pajjiżi ġirien ta' l-UE. It-titjib tar-relazzjonijiet ta' l-UE ma' ġirien oħra dwar l-avjazzjoni, bl-għan aħħari li tinħoloq Żona Komuni ta' l-Avjazzjoni, huwa pass importanti għall-iżvilupp ekonomiku ta' l-industrija Ewropea ta' l-avjazzjoni. Destinazzjonijiet fil-pajjiżi ġirien ta' l-UE jirrappreżentaw 19 % tat-traffiku internazzjonali lil hinn mill-UE, ftit anqas importanti mit-traffiku lejn is-swieq fl-Amerika ta' Fuq. L-UE diġà integrat is-swieq ta' l-avjazzjoni ta' l-Iżvizzera, in-Norveġja u l-Iżlanda, u fl-Ġunju 2006 il-Komunità u l-Istati Membri tagħha ffirmaw il-Ftehim komuni Ewropew dwar l-Avjazzjoni (ECAA) mal-Balkani tal-Punent, u wara dan seħħ l-iffirmar ta' l-ewwel Ftehim Ewro-Mediterranju dwar l-Avjazzjoni mal-Marokk, f'Diċembru 2006. L-Iżrael huwa sieħeb ta' importanza ewlenija għall-UE fil-Lvant Nofsani, u wkoll fil-kuntest tal-Politika Ewropea tal-Viċinat. Ir-relazzjonijiet ta' l-UE ma' l-Iżrael huma rregolati bis-Sħubija Ewro-Mediterranja stabbilita permezz tal-Ftehim ta' Assoċjazzjoni UE-Iżrael u d-dimensjoni reġjonali tal-Proċess ta' Barċellona. Il-Ftehim ta' Assoċjazzjoni jenfasizza l-miri tat-tisħsiħ tal-kooperazzjoni fil-qasam tat-trasport (l-Artikolu 53), jipprovdi dwar il-kooperazzjoni regolatorja bejn il-partijiet, speċjalment fl-oqsma tas-sikurezza u s-sigurtà fl-avjazzjoni, u jinkariġġixxi l-kooperazzjoni fit-teknoloġika u r-riċerka fis-settur tat-trasport, inkluża l-avjazzjoni. Barra minn hekk, f'Diċembru 2004 iż-żewġ partijiet approvaw Pjan ta' Azzjoni konġunt UE-Iżrael b'irfid tal-mira ta' l-Iżrael li tintegra aktar fl-istrutturi ekonomiċi u soċjali Ewropej. Il-Pjan ta' Azzjoni daħal fis-seħħ f'April 2005. Il-prijoritajiet konkreti mfissra fil-Pjan ta' Azzjoni huma kooperazzjoni msaħħa fil-qasam ta' l-avjazzjoni ċivili, inkluża l-ġestjoni tat-traffiku ta' l-ajru (involviment fis-Sema Uniku Ewropew), kwistjonijiet ta' sikurezza u sigurtà, ftehim ta' rikonoxximent reċiproku dwar l-adegwatezza għat-titjir ( airworthiness ) u esplorazzjoni tal-possibbiltajiet għal ftehim komprensiv ta' l-avjazzjoni. L-Iżrael, fl-isforz tiegħu lejn kooperazzjoni aktar mill-qrib ma' l-UE, wera interess fil-ftuħ ta' negozjati dwar ftehim komprensiv ta' l-avjazzjoni, u wera r-rieda soda tiegħu li jirriforma l-qafas għat-trasport internazzjonali bl-ajru flimkien ma' l-UE. Ġie stabbilit kumitat interministerjali Iżraeljan biex jistudja l-kwistjoni ta' l-approfondiment tar-relazzjonijiet ma' l-UE fl-avjazzjoni, u f'April 2007 adotta rakkomandazzjoni biex Iżrael bla dewmien jiftaħ negozjati komprensivi dwar l-avjazzjoni ma' l-UE. Rigward il-qafas ġuridiku, u b'konsegwenza tad-deċiżjonijet "Sema Miftuħ" tal-Qorti Ewropea tal-Ġustizzja fil-5 ta' Novembru 2002, il-ftehimiet bilaterali bejn l-Istati Membri u l-Iżrael ġew emendati, minħabba li xi dispożizzjonijiet tagħhom, partikolarment dawk li lil-linji ta' l-ajru tal-Komunità ma jħalluhomx itiru lejn l-Iżrael jekk ma jitilqux mill-pajjiż ta' l-oriġini tagħhom, mhumiex konformi mad-dritt ta' l-UE. Il-Kummissjoni ngħatat mandat "orizzontali" biex tinnegozja korrezzjonijiet meħtieġa bħal dawn ma' pajjiżi terzi. L-użu tal-mandat orizzontali min-naħa tal-Kummissjoni mill-2005 'l hawn ta prova ta' effiċjenza f'li jġib kompatibbli mad-dritt Komunitarju għadd sinifikanti ta' ftehimiet bilaterali. Il-Kummissjoni Ewropea stiednet lill-Iżrael jiftaħ negozjati orizzontali bil-għan li tintlaħaq soluzzjoni għall-kwistjonijiet ġuridiċi mqajma mill-Qorti Ewropea tal-Ġustizzja fil-kawżi "Sema Miftuħ", u li tinħoloq bażi soda għall-iżvilupp ulterjuri tar-relazzjonijiet bejn l-UE u l-Iżrael fl-avjazzjoni. In-naħa Iżraeljana indikat li tippreferi li n-negozjati orizzontali tagħmilhom paralleli ma' negozjati dwar ftehim komprensiv dwar l-avjazzjoni. Ta' min ninnotaw li approċċ simili ġie segwit b'suċċess matul in-negozjati mal-Marokk dwar l-avjazzjoni, fejn il-partijiet inizjalaw ftehim orizzontali ftit wara li nbdew negozjati fuq ftehim komprensiv dwar l-avjazzjoni. Permezz ta' din il-Komunikazzjoni, il-Kummissjoni għaldaqstant tirrakkomanda li l-Kunsill jawtorizza lill-Kummissjoni tinnegozja ftehim komprensiv ma' l-Iżrael dwar Żona Komuni ta' l-Avjazzjoni, li tgħaqqad il-ftuħ tas-suq ma' proċess parallel ta' kooperazzjoni u/jew konverġenza regolatorja, partikolarment f'oqsma prijoritarji bħas-sikurezza u s-sigurtà fl-avjazzjoni, il-ħarsien ta' l-ambjent u l-applikazzjoni ta' regoli dwar għajnuniet mill-Istat u l-kompetizzjoni, bil-għan li jinħolqu kundizzjonijiet ġusti u ekwi għall-kompetizzjoni. 2. IL-QAFAS EżISTENTI L-UE hija l-akbar sieħba kummerċjali ta' l-Iżrael, li min-naħa tiegħu huwa wieħed mill-akbar sħab kummerċjali ta' l-UE fiż-żona ta' l-Euromed, b'kummerċ totali li fl-2005 kważi laħaq EUR 23 biljun. L-UE hija l-akbar sors ta' l-importazzjonijiet fl-Iżrael, u t-tieni l-akbar destinazzjoni għall-esportazzjoni minn dak il-pajjiż. Il-kummerċ totali ma' l-UE, bl-esklużjoni tad-djamanti, rrappreżenta 35 % tal-kummerċ totali ta' l-Iżrael. Skond il-Ftehim ta' Assoċjazzjoni Ewro-Mediterranju, l-UE u l-Iżrael qablu li jilliberalizzaw il-kummerċ fil-prodotti industrijali. L-Iżrael kien l-ewwel pajjiż lil hinn mill-Ewropa li kien assoċjat fil-Programm Kwadru tal-Komunità għar-Riċerka u l-Iżvilupp Teknoloġiku. L-istatus speċjali ta' l-Iżrael huwa l-frott tal-kapaċità xjentifika u ta' riċerka ta' livell għoli, u x-xibka folta ta' relazzjonijiet antiki fil-kooperazzjoi xjentifika u teknika bejn Iżrael u l-UE. L-UE u Iżrael ukoll inizjalaw ftehim dwar il-parteċipazzjoni ta' l-Iżrael f'Galileo, il-programm Ewropew tar-radjunavigazzjoni permezz tas-satelliti. Dan juri biċ-ċar l-impenn ta' l-Iżrael favur integrazzjoni msaħħa fil-programmi u l-attivitajiet ta' l-UE. F'dak li jirrigwarda l-kooperazzjoni fis-settur tat-trasport, saru b'suċċess diskussjonijiet ma' l-UE dwar Uffiċċju Konġunt Iżraeljan-Palestinjan tat-Trasport biex jassisti fl-aspetti prattiċi tal-pjanifikazzjoni konġunta fis-settur tat-trasport. F'dak li jirrigwarda l-avjazzjoni, is-swieq ta' l-UE u ta' l-Iżrael huma konnessi mill-qrib. L-Iżrael għandu ftehimiet bilaterali dwar is-servizzi bl-ajru mal-parti l-kbira ta' l-Istati Membri, fatt li jenfasizza l-importanza tar-relazzjonijiet fl-avjazzjoni ma' dan il-ġar ewlieni ta' l-Unjoni Ewropea. Is-suq ta' l-UE huwa l-aktar wieħed importanti, b'4.54 miljun (jew 54 %) tat-8.59 miljun passiġġier internazzjonali ta' l-ajru lejn u mill-Iżrael. Bl-istess mod, għall-UE l-Iżrael huwa l-aktar suq ta' l-avjazzjoni importanti fil-Lvant Nofsani, b'potenzjal qawwi ta' tkabbir. Il-movimenti tal-passiġġieri bejn l-UE u l-Iżrael żdiedu b'rata ta' 2.7 % bejn l-1995 u l-2005, minkejja tħassib dwar is-sigurtà. Din iċ-ċifra mistennija tkompli tikber, skond iż-żieda medja ta' 6.6 % fl-għadd ta' passiġġeri li jivvjaġġaw bejn l-Ewropa u l-Lvant Nofsani mbassra mill-IATA għall-perjodu 2005-2009. L-akbar swieq individwali bir-ritorn bħalissa huma Franza (661 000 passiġġier), ir-Renju Unit (651 000), il-Ġermanja (626 000), l-Italja (579 000), Spanja (364 000) u l-Olanda (266 000). Il-kapaċità globali pprovduta fis-suq totali UE-Iżrael jinqasam pjuttost b'indaqs bejn linji ta' l-ajru tal-Komunità u dawk Iżraeljani. Dan x'aktarx li huwa parzjalment dovut għad-dispożizzjonijiet tal-ftehimiet bilaterali dwar is-servizzi bl-ajru bejn l-Istati Membri u l-Iżrael, li b'mod ġenerali jillimitaw id-deżinjazzjonijiet għal linja waħda minn kull parti, u jagħmlu arranġamenti dwar il-kapaċità skond ir-rekwiżiti taż-żewġ linji ta' l-ajru. Jidher li parti sinifikanti mill-ġarr ta' passiġġieri Iżraeljani permezz tas-swieq ta' l-UE huwa traffiku tas-sitt libertà fi triqtu lejn l-Istati Uniti. Għall-Ewropa, l-Iżrael huwa wkoll suq tat-turiżmu li qed jikber. Fl-2004, 1.5 miljun turist żaru l-Iżrael, li 89 % minnhom (1.34 miljun) waslu bl-ajru. Dan jirrappreżenta żieda ta' 42 % fuq l-2003, imma xorta biss 56 % tal-livelli ta' l-2000. Anke dan l-irkupru modest jissuġġerixxi potenzjal sinifikanti ta' tkabbir rapidu, skond il-qagħda politika. Ġaladarba l-parti l-kbira tat-turisti jaslu bl-ajru, it-tkabbir fit-turiżmu se jikkawża aktar domanda għas-servizzi ta' l-ajru. F'dak li jirrigwarda t-traffiku 'l barra, l-għadd ta' passiġġieri Iżraeljani li jivvjaġġjaw lejn pajjiżi oħra sostanzjalment qabeż l-għadd ta' barranin li żaru l-Iżrael mill-2000 'l hawn. Is-settur ta' l-avjazzjoni ta' l-Iżrael Is-suq tal-linji ta' l-ajru fl-Iżrael huwa kkaratterizzat mid-dominanza ta' El Al Israeli Airlines. El Al hija l-unika linja ta' l-ajru Iżraeljana li topera servizzi skedati lejn/mill-Iżrael, minkejja li l-linji ta' l-ajru 'charter' Arkia, Israair u Sun d’Or joperaw servizzi lejn destinazzjonjet f'distanzi qosra u medji. Sun d’Or hija sussidjarja li El Al għandha sjieda kompluta fuqha. Għal-linji ta' l-ajru Iżraeljani, iddominaw profili ta' servizzi minn punt sa punt. Għal-linji ta' l-ajru Komunitarji li huma operaturi dinjija u li jistgħu jiddistribwixxu t-traffiku lejn firxa ta' destinazzjonijiet interkontinentali, l-Iżrael huwa suq interessanti tas-sitt libertà, kif ukoll suq sinifikanti ta' oriġini u destinazzjoni. Għal linji iżgħar u/jew aktar ġodda, partikolarment il-klassi l-ġdida ta' linji bi prezzijiet baxxi, l-Iżrael joffri opportunitajiet selettivi minn punt sa punt. L-Iżrael għandu ftehimiet bilaterali dwar is-servizzi ta' l-ajru ma' 21 Stat Membru, kif ukoll ma' għadd sinifikanti ta' sħab internazzjonali oħra. Huwa membru qadim ta' l-Organizzazzjoni Internazzjonali ta' l-Avjazzoni Ċivili (ICAO), u firmatarju għal ftehimiet importanti multilaterali oħra ta' l-avjazzjoni. Madankollu, il-politika ta' l-Iżrael dwar l-avjazzjoni baqgħet kawta u konservattiva, u sallum l-Iżrael qagħad lura milli jilliberalizza l-ftehimiet storiċi ma' l-Istati Membri fil-qasam tat-trasport bl-ajru. L-istedina mill-gvern Iżraeljan biex jinfetħu negozjati dwar l-avjazzjoni fuq il-livell tal-Komunità juri ċaqliqa ċara lejn l-esplorazzjoni tal-ftuħ ta' swieq ta-trasport bl-ajru ma' l-UE. F'dak li jirrigwarda l-integrazzjoni reġjonali tas-swieq tat-trasport, l-Iżrael sallum fittex li, permezz ta' ftehimiet bilaterali, selettivament iwessa' u jintensifika r-relazzjoni tiegħu ma' pajjiżi ġirien u fir-reġjun. Dawn l-isforzi xekkluhom mhux ftit il-kwistjonjiet politiċi diffiċli fir-reġjun. L-approċċ ta' l-UE lejn l-istabbiliment ta' Żona Komui ta' l-Avjazzjoni lill-Iżrael jagħtih opportunitajiet ġodda għall-kooperazzjoni reġjonali, inkluża l-armonizzazzjoni reġjonali permezz ta' l-ilħiq ta standards Ewro-Mediterranji komuni u għolja. Fil-qasam regolatorju, l-Iżrael jieħu l-obbligi tiegħu ta' l-ICAO b'serjetà kbira, u jappoġġa proativament il-konsistenza u l-kwalità fir-regolazzjoni internazzjonali ta' l-avjazzjoni. It-trasport bl-ajru Iżraeljan għandu storja soda ta' sikurezza, u s-sigurtà ta' l-avjazzjoni tiegħu x'aktarx li hija l-aktar stretta fid-dinja. L-interess tiegħu fil-qasam tal-ħarsien ambjentali, u r-riżultati li ħalla f'dan il-qasam, huma eżempju pożittiv ħafna. L-impjegati tal-linji ta' l-ajru Iżraeljani jgawdu min protezzjonijiet soċjali tajbin, u jagħtu xhieda ta' livell għoli ta' professjonaliżmu. L-għoti ta' liċenzji tal-linji ta' l-ajru jsir b'mod strett. Is-suġġett ta' l-issuktar ta' l-eżenzjoni tat-trasport bl-ajru skond il-liġijiet tal-kompetizzjoni issa qed jiġi diskuss attivament. L-Iżrael japplika standards għoljin fl-operat u r-regolazzjoni tat-trasport ta' l-ajru tiegħu, li jipprovdi bażi soda għall-konverġenza regolatorja ma' l- acquis ta' l-UE dwar l-avjazzjoni, permezz ta' rikonoxximent reċiproku. L-EASA u l-Iżrael diġà ffirmaw arranġament ta' ħidma rigward iċ-ċertifikazzjoni ta' l-adegwatezza għat-titjir. 3. TISħIħ ULTERJURI TAR-RELAZZJONIJIET MA' ġAR EWLIENI F'Mejju 2007, wara r-rakkomandazzjonijiet tal-kumitat interministerjali Iżraeljan, il-Gvern ta' l-Iżrael formalment ippropona lill-Kummissjoni li jinfetħu negozjati komprensivi dwar l-avjazzjoni. L-Iżrael tabilħaqq qed jadotta approċċ aktar liberali lejn is-servizzi ta' l-ajru bejnu u l-Istati Membri, u qed jagħti aċċess aħjar għas-suq Iżraeljan. Minbarra frekwenzi miżjuda ta' kull ġimgħa, l-Iżrael qabel ukoll, f'xi każijiet, li reċiprokament iżid l-għadd ta' linji ta' l-ajru Komunitarji li huma awtorizzati joperaw bejn l-Istat Membru rispettiv u l-Iżrael. Dan juri l-impenn qawwi ta' l-Iżrael li jidħol f'negozjati dwar l-avjazzjoni mal-Komunità, li jistgħu jwasslu għal aktar integrazzjoni tas-swieq. 4. IL-BENEFIċċJI U L-VALUR MIżJUD TA' APPROċċ KOMUNITARJU Is-settur ta' l-avjazzjoni ċivili (inklużi l-infrastruttura, l-operaturi u aġenti industrijali oħra) huwa komponent sinfikanti fl-ekonomija Ewropea. L-operaturi tat-trasport bl-ajru weħidhom jirrappreżentaw madwar 0.6 % tal-valur miżjud ta' l-UE, u jimpjegaw aktar minn 400 000 ruħ (0.4 % tat-total ta' dawk impjegati fl-ekonomija f'azjendi mhux finanzjarji)[2], filwaqt li s-settur kollu jħaddem madwar 3 miljun ruħ fl-UE kollha kemm hi. Il-ħolqien ta' suq uniku ta' l-avjazzjoni mill-bidu tad-Disgħinijiet ta kontribut sinifikanti biex is-settur jagħmlu aktar dinamiku u effiċjenti, u ħoloq benefiċċji ekonomiċi u soċjali kbar. Bejn l-1992 u l-2003 l-għadd ta' rotot fi ħdan il-Komunità kiber b'aktar minn 40%. Il-linji ta' l-ajru ewlenin tal-Komunità ġarrbu titjib fil-produttività ta' 87 % bejn l-1990 u l-2002[3]. Madankollu, il-potenzjal sħiħ tas-suq intern mhux probabbli li jintlaħaq sakemm il-Komunità ma taġixxix bħala entità waħdanija u koordinata fir-relazzjonijiet tagħha fl-avjazzjoni ma' pajjiżi terzi, kulfejn sforzi kkoordinati bħal dawn ikunu jistgħu jkattru l-valur miżjud għall-ġid ta' l-industrija Ewropea ta' l-avjazzjoni u l-utenti tagħha. Barra minn hekk, il-pajjiżi terzi jqisu li l-esperjenzi li kisbet l-UE f'dan ir-rgward huma ta' valur kbir. Dan jgħodd aktar u aktar għall-Iżrael, li miegħu l-UE tixtieq tistabbilixxi relazzjoni pprivileġġata. L-Istati Membri u l-Iżrael tradizzjonalment innegozjaw ftehimiet bilaterali restrittivi dwar is-servizzi bl-ajru, b'livell imnaqqas ta' ftuħ tas-suq u kundizzjonijiet stretti tas-suq għall-operaturi. Il-parti l-kbira tal-ftehimiet għadhom jippermettu li kull parti tiddeżinja linja ta' l-ajru waħdanija, li fil-prattika tirrestrinġi l-aċċess għas-suq lil żewġ linji biss. Barra minn hekk, f'bosta każijiet id-deżinjazzjoni u l–frekwenzi jkun nnegozjati abbażi ta' pari ta' bliet, li jkompli jirrestrinġi l-aċċess għas-suq. Is-sistema attwali ta' servizzi bilaterali dwar is-servizzi bl-ajru bejn l-Istati Membri u l-Iżrael għalhekk jgħawweġ ix-xejriet tat-traffiku, jista' jiżvantaġġa lil bosta linji ta' l-ajru tal-Komunità kif ukoll lil konsumaturi f'xi Stati Membri. Ftehim dwar l-avjazzjoni fuq il-livell Komunitarju jistabbilixxi – fl-ogħla livell possibbli – kundizzjonijiet ġusti u ekwi għal-linji ta' l-ajru kollha tal-Komunità, u lill-passiġġieri fl-Istati Membri kollha jħallihom igawdu minn kundizzjonijiet simili u minn aktar traffiku bejn l-UE u l-Iżrael. Ikun hemm benefiċċji ekonomiċi sinifikanti minn Żona Komuni ta' l-Avjazzjoni bejn l-UE u l-Iżrael. Il-ftuħ tas-suq u r-rikonoxximent reċiproku ta' standards fl-avjazzjoni jibbenefikaw lis-swieq ta' l-avjazzjoni, bis-saħħa tal-pożizzjoni ġeografika tagħhom u r-rabtiet tradizzjonali mill-qrib fl-ekonomija u l-kummerċ bejn l-UE u l-Iżrael. B'konsegwenza tal-ftuħ tas-suq, l-opportunitajiet ta' l-ivvjaġġar għal passiġġieri milll-UE u mill-Iżrael jitjiebu b'mod sinifikanti. L-għadd ta' konnessjonijiet diretti bejn l-UE u l-Iżrael, kif ukoll l-għadd globali tat-titjiriet, mistennija li jagħtu spinta sinifikanti lill-flussi tal-kummerċ u t-turiżmu bejn l-UE u l-Iżrael. Sehem importanti mill-benefiċċji ekonomiċi mistenni li jaħsduh l-industrija Ewropea tat-trasport bl-ajru u l-ekonomija usa' ta' l-Ewropa. Żona Komuni ta' l-Avjazzjoni toħloq opportunitajiet ġodda u sostanzjali tas-suq għal-linji ta' l-ajru fl-UE li jkunu jixtiequ jibdew joperaw lejn l-Iżrael, iżda sallum għad ma għandhomx id-drittijiet tat-traffiku meħtieġa. Tista' tiffaċilita wkoll l-integrazzjoni tal-linji ta' l-ajru ta' l-Iżrael f'alleanzi eżistenti bejn linji ta' l-ajru Komunitarji, u b'hekk tippermetti l-iżvilupp ta' prosotti integrati u servizzi aħjar għall-passiġġeri, kif ukoll aktar effiċjenza permezz ta' l-ekonomiji fil-kobor. Naturalment, se jkun ta' l-ogħla importanza li jiġi żgurat li l-ftuħ u l-integrazzjoni tas-swieq isiru b'mod ibbilanċjat, li jqis miri importanti oħra tal-politika u jtaffi l-impatti negattivi potenzjali. Huwa essenzjali li jiġi żgurat li parallel mal-proċess tal-ftuħ tas-suq ikun hemm proċess ta' kooperazzjoni u/jew konverġenza regolatorja dwar is-sikurezza, is-sigurtà, u l-aspetti tad-dritt dwar l-ambjent, l-għajuna mill-Istat u l-kompetizzjoni, biex b'hekk ikunu ggarantiti kundizzjonijiet ekwi u kompetizzjoni ġusta abbażi ta' opportunitajiet indaqs. Is-swieq miftuħa jeħtieġu qafas li jiżgura l-kompetizzjoni ġusta u standards għoljin ta' sikurezza u sigurtà. Fir-rigward ta' kwistjonijiet ambjentali, il-ftehim jeħtieġlu jkun konsistenti ma' l-impenn tal-Komunità favur l-iżvilupp sostenibbli. Huwa importanti li l-ftehim ma jirrestrinġix il-kapaċità ta' l-UE li tapplika strumenti regolatorji jew ekonomiċi biex ittaffi effetti inċidentali ta' żieda fi-traffiku bl-ajru, partikolarment fuq il-livelli tal-kwalità ta' l-arja u tal-ħoss fl-inħawi ta' l-ajruporti, u permezz tal-kontribut għat-tibdil fil-klima globali. Għall-UE, huwa ta' interess politiku u ekonomiku li tiżgura l-implimentazzjoni ta' standards komuni kompatibbli ma' dawk Ewropej fir-relazzjonijiet ekonomiċi tagħha mas-sħab Mediterranji (ara wkoll l-Artikolu 47 tal-Ftehim ta' Assoċjazzjoni UE – Iżrael). Dan jista' jsir biss permezz ta' ftehim komprensiv negozjat fil-livell Komunitarju, li jipprovdi għar-rikonoxximent reċiproku ta' standards u proċeduri fl-avjazzjoni. L-għan aħħari tal-ftehim sejjer ikun l-integrazzjoni tas-settur ta' l-avjazzjoni ta' l-Iżrael f'Żona Komuni ta' l-Avjazzjoni ma' l-Unjoni Eropea, u l-armonizzazzjoni tal-leġiżlazzjoni permezz tar-rikonoxximent reċiproku f'oqsma ewlenin tal-leġiżlazzjon ta' l-UE dwar l-avjazzjoni. Li nipproponu mandat komprensiv għan-negozjati ma' l-Iżrael ikollu l-effett li juri l-impenn ta' l-UE favur is-swieq miftuħa, il-konverġenza regolatorja ta' l-istandards ta' sikurezza u sigurtà, u l-iżvilupp sostenibbli tal-ġirien tagħha. Ftehim bejn l-UE u l-Iżrael dwar l-avjazzjoni jista' jkollu implikazzjonijiet usa' għat-trasport bl-ajru bejn l-UE u pajjżi ġirien oħra fuq il-Fruntiera tan-Nofsinhar ta' l-UE u jista' jkabbar il-kooperazzjoni reġjonali. Kif uriet din il-Komunikazzjoni, l-Iżrael stqarr li lest iniedi l-integrazzjoni f'Żona Komuni ta' l-Avjazzjoni ma' l-UE. Dan sejjer ifisser il-kapaċità ta' l-Iżrael li tarmonizza l-istandards ta' l-avjazzjoni ma' dawk ta' l-UE permezz ta' rikonoxximent reċiproku, u b'hekk jistabbilixxi qafas ġuridiku sod għar-relazzjonijiet fl-avjazzjoni. 5. KONKLUżJONIJIET Il-Kummissjoni għaldaqstant tqis li huwa importanti li l-Iżrael jiġi offrut ambitu komprensiv għall-kooperazzjoni msaħħa fl-avjazzjoni ċivili. Il-ftehim ma' l-Iżrael jistabbilixxi qafas ambizzjuż li jintegra kwistjonijiet usa' ta' l-avjazzjoni, bħalma huma l-kooperazzjoni regolatorja fl-oqsma tas-sikurezza, is-sigurtà, il-ġestjoni tat-traffiku ta' l-ajru, it-teknoloġija u r-riċerka fl-avjazzjoni, kif ukoll aspetti "kummerċjali ta' kuljum" u l-kooperazzjoni industrijali. Is-settur ta' l-avjazzjoni ċivili joffri opportunitajiet sinifikanti għal aktar tisħiħ tal-kooperazzjoni fis-settur tat-trasport, u benefiċċji reċiproċi għall-Iżrael u l-UE. Għaldaqstant, issa għandhom isiru sforzi biex it-trasport bl-ajru jsir qasam ewlieni ta' kooperazzjoni aktar mill-qrib bejn l-UE u Iżrael, u b'hekk l-Iżrael jiġi offrut eżempju ieħor ta' integrazzjoni fl-istrutturi u s-swieq Ewropej. Il-ftehim sejjer ikun pass importanti lejn it-twettiq ta' Żona Komuni ta' l-Avjazzjoni bejn l-Unjoni Ewropea u l-ġirien Mediterranji tagħha, li huwa mira ewlenija tal-politika barranija Ewropea fl-avjazzjoni, u element importanti fil-politika esterna ta' l-UE. Ftehim dwar l-avjazzjoni fil-livell Komunitarju sejjer ikun jista' jaqdi l-aspirazzjonjiet ta' l-Iżrael għal integrazzjoni aħjar fl-istrutturi Ewropej ta' l-avjazzjonii u għat-tagħqid tal-benefiċċji tal-ftuħ tas-suq mal-kooperazzjoni fl-oqsma regolatorji, tekniċi u industrijali biex jintlaħqu kundizzjonjiet ġusti u ekwi għall-operaturi u benefiċċji għall-konsumaturi. Il-valur miżjud sostanzjali, fil-politika u l-ekonomija, ta' ftehim dwar it-trasport bl-ajru ma' l-Iżrael jista' - fit-tul - jinkoraġġixxi aktar pajjiżi fir-reġjun, u jgħin biex iseddaq il-kooperazzjoni reġjonali fil-Lvant Nofsani. Fid-dawl ta' dan kollu, il-Kummissjoni tipproponi n-negozjar u l-konklużjoi ta' ftehim komprensiv dwar l-avjazzjoni miftuħa ma' l-Iżrael, u tistieden lill-Kunsill jawtorizza lill-Kummissjoni tidħol f'negozjati dwar ftehim tali. Il-Kummissjoni sejra taħdem mill-qrib ma' l-Istati Membri u mal-partijiet interessati kollha rilevanti biex tiżviluppa aktar u tilħaq il-miri mfissra fid-Deċiżjoni tal-Kunsill proposta. [1] COM(2005) 79 finali, 11.3.2005. [2] EUROSTAT Statistics in focus, 37/2005, ISSN 1561-4840. [3] Anness għall-Komunikazzjoni mill-Kummissjoni "L-iżvulpp ta' aġenda għall-politika barranija tal-Komunità dwar l-avjazzjoni" [titlu mhux uffiċjali], COM(2005) 79 finali.